Document ID: /roh_data/filtered/fineweb-2-filterrobots_roh.jsonl.gz/71130

Communicaziuns a las medias & Actualitads
La SRG SSR realisescha mesiras da spargn
Berna, ils 17 da november 2015. La direcziun SSR ha discutà intensivamain las propostas dal persunal e dal sindicat svizzer dals meds da massa (SSM) davart il program da spargn planisà. Pliras propostas duain vegnir tematisadas u sviluppadas vinavant. Lur dimensiun na permetta dentant nagina reducziun essenziala da la reducziun prevesida da var 250 plazzas. Collavuraturas e collavuraturs ch’èn pertutgads da la reducziun da plazzas pon quintar cun in plan social fair.
SRG SSR stritga probablamain var 250 plazzas
Causa la sentenzia dal Tribunal federal davart la taglia sin la plivalur e pervi da la part augmentada da las taxas per emetturs regiunals sto la SSR spargnar davent dal 2016 40 milliuns francs l’onn. Quai cunzunt tar l’administraziun, l’informatica e la producziun. Er reducziuns dal program èn inevitablas. Ins sto far quint cun ina reducziun da var 250 plazzas. La SSR vegn a consultar collavuraturas e collavuraturs, il cader ed il sindicat SSM. Ella vegn a tractar davart in plan social fair. Reservas per la reducziun da plazzas e custs supplementars causa la taglia sin la plivalur pudessan chaschunar il 2015 in deficit considerabel. 2016 vul la SSR puspè scriver cifras nairas.
La debatta davart il servetsch public è necessaria ed impurtanta
La SRG SSR sa legra dal gea a la nova lescha da radio e televisiun (LRTV). En il temp da la transfurmaziun da las medias è la discussiun publica davart il svilup dal servetsch public da radio e televisiun necessaria ed impurtanta.